Nkarhi wa hofisi ya huvo leyi fumaka swifundzhankulu swa nkaye swi tiyisise tindhawu ta ndzhaka ya mfuwo na tindhawu leti khumbhanaka na yona wu fike emakume hi 31 ta Nyenyankulu 2003. Ku rhambiwile nhlawulo wa swirho swa huvo yintshwa hi ku tirhisa vuhaxi bya mahungu hi ntsevu wa tindzimi ta ximfumo na swona a ku ri na ntlawa lowu vumbiweke ku tsundzuxa hofisi ya Holobye eka ku thoriwa ka vanhu lava ringanyetiweke eka huvo yintshwa. Swirho swa huvo ku suka eka khume ra tindhawu swi thoriwile. Ku tala ka lava khumbhekaka, vuswikoti na ntokoto leswi yimeriweke eka tihuvo letintshwa swi veka xiyenge xa ndzhaka eka xiyimo xa kahle xa mafumele, ku entisa masungulo ya ku cinca ka xiyenge na ku seketela swileriso swa nhluvukiso wa rixaka. Vurhangeri bya ndhavuko a byi ri ku fambiseni ka vululami eka vaaki va ndhavuko malembe-xidzana yo tala lama hundzeke. Loko ku nga si fika vakoloni, minkanetano ya vugevenga ni ya vaaki a yi tala ku herisiwa hi ku tirhisa nawu wa ndhavuko eka xiyimo xa vaaki xa inkundla kumbe lekgotla, leti a ti fambisiwa hi murhangeri wa ndhavuko. Hambileswi swiboho a swi tala ku endliwa hi ku tirhisa minkanerisano ya xidemokirasi, sisiteme a yi nga hetisekangi, laha xidemokirasi lexi hetisekeke a xi twisisiwa hi ku tirhisa miehleketo ya manguva lawa, leswi a swi vangiwa ngopfu hi mhaka yo va vavasati eka maendlelo man'wana ya ndhavuko va nga pfumeleriwi ku nghenela no kanerisana endzeni ka lekgotla.